<classify> MAFANIKIO makubwa yamepatikana baada ya Serikali ya Awamu ya Tano kuweka mkakati wa kuhamasisha ujenzi wa viwanda na kuanzisha miradi mikubwa ya kimkakati inayolenga kuleta maendeleo na kuboresha ustawi wa jamii.Hatua hiyo pamoja na mambo mengine imeelezwa kuwa inatoa uhakika wa nchi kuingia katika uchumi wa kati mwaka 2025 kama ilivyokusudiwa. Akiwasilisha Mapendekezo ya Serikali ya Mpango wa Maendeleo wa Taifa ya Kiwango na Ukomo wa Bajeti ya Mwaka 201920, Waziri wa Fedha na Mipango, Dk Phillip Mpango pichani alisema serikali ya Awamu ya Tano inaandaa nchi kuelekea uchumi wa kipato cha kati 2025 na kuimarisha uchumi.Katika kipindi cha miaka mitatu, miradi mikubwa ni ya ujenzi wa miundombinu ya umeme, ujenzi wa reli, meli, barabara, ya kimkakati katika halmashauri, ya afya, elimu, kilimo, mifugo, mawasiliano, uwekezaji na miradi ya sekta binafsi.Mradi kinara ni wa kufua umeme kwa nguvu ya maji katika mto Rufiji MW 2,115 ambao mkandarasi amekabidhiwa Februari mwaka huu, umechangia ujenzi wa miondombinu wezeshi ya njia ya umeme msongo wa kv 33 kutoka Msamvu, ujenzi wa mfumo wa maji na mawasiliano ya simu, kukamilika nyumba 10 na kuendelea na ukarabati wa nyumba 28 kambi ya Rubada.Mpango alisema pamoja na miradi mingine, mkakati wa serikali wa kusambaza umeme vijijini na makao makuu ya wilaya umeleta mafanikio makubwa kwa kuvifikia vijiji 1,782 na wateja 96,832 wameunganishwa na umeme. Katika miradi ya huduma za afya zimeongeza upatikanaji wa dawa kwa asilimia 96, imeboresha miundombinu ya afya kwa kukarabati hospitali za rufaa za mikoa, kanda na kitaifa, ujenzi wa hospitali za halmashauri 67 na ujenzi wa vituo vya afya 352. Kuajiri watumishi 7,680, ujenzi wa nyumba za watumishi 310.Miradi ya elimu bila ada kila mwezi Sh bilioni 24.4 zinatumika, huku ikiwezesha ujenzi wa madarasa 870, matundu ya vyoo 1,958, mabweni 201, mabwalo 79, kukamilisha maboma 39 na kukarabati vyuo 20 kati ya 54 vya Maendeleo ya Wananchi FDCs. Dk Mpango alisema wananchi 25,359,290 wamenufaika na miradi ya huduma ya maji mijini na vijijini 1,659 nchini na katika vituo vya kuchotea maji 131,370 vilivyopo nchini.Alisema ujenzi wa miundombinu ya reli, hasa Reli ya Kati kwa kiwango cha Standard Gauge kilometa 300 Dar es Salaam hadi Morogoro, Morogoro-Makutupora 422 na Isaka-Rusumo kilometa 371, itaunganisha nchi na nchi za nje. Ujenzi wa meli, katika maziwa matatu Victoria ya kubeba abiria 1,200 na tani za mizigo 400, katika ziwa Nyasa ya kubeba abiria 200 na mizigo tani 200 na katika ziwa Tanganyika ya kubeba abiria 600 na tani 400 za mizigo, upo katika hatua mbalimbali, alisema.  <topic>: KITAIFA 